திருக்கண்ணமங்கை ஆண்டான்

உன் கடை தலை இருந்து --- திருமாலை - 38

இந்த பாசுரத்தின் விளக்கத்தில் கீழ் கண்ட ஐதீகம் காணப்படுகிறது.

திருக்கண்ணமங்கையாண்டான், ஒரு

சம்சாரி தன் வாசலை பற்றி கிடந்ததொரு

நாயை நலிந்தவனை வெட்டித் தானும்

குத்திக் கொண்ட படியை கண்டு

‘ஒரு தேஹாத்மா அபிமானியளவு இதுவானால்

பரம சேதனன் யமாதிகள் கையில் நம்மை விட்டுக்

கொடான்’ என்று திருவாசலை பற்றி கிடந்தானிறே.

தன்னிடத்தில் இல்லா பொறுப்புகளையும் ஒப்படைத்து விட்டு தன்னுடைய திருவாசலை பற்றி இருப்பவர்களை குறித்து எம்பெருமான் மிகவும் மகிழ்ச்சி கொண்டிருப்பான் என்கிறார் தொண்டரடி பொறியாள்வார். அப்படி இருந்த ஆச்சாரியரை பற்றியது இந்த ஐதீகம்.

ஒருவன் மிகவும் ஆசையுடன் ஒரு நாயை வளர்த்து வந்தான். யாரோ ஒருவன் அந்த நாயை அடித்துவிட்டான். அதை கண்ட அந்த நாயின் சொந்தக்காரன் மிகவும் கோபம் கொண்டு தன்னுடைய நாயை அடித்தவனை கத்தியால் குத்தி விட, அவன் மரணம் அடைந்து விட்டான். நாயின் சொந்தக்காரன் இதைக்கண்டு பயந்து தனக்கு ஏதாவது தண்டனை கிடைத்து விடுமோ என்று அச்சத்தால் தன்னைத்தானே குத்திக் கொண்டு மாண்டான். இதை வீதியில் எழுந்தருளிக் கொண்டிருந்த திருக்கண்ணமங்கை ஆண்டான் பார்த்தார். தேஹாத்மாபிமானியான ஒரு மனிதன் ஒருவன் தன் வாசலை பற்றி கிடந்த ஒரு நாய்க்கு பரிந்து கொண்டு இப்படி உயிரை விடுவாயின், நாம் பரம சேதனான எம்பெருமானுடைய திருவாசலை பற்றி கிடந்தால் எமன் முதல்வரிடமிருந்து நம்மை நிச்சயம் விட்டுக் கொடுக்க மாட்டான் என்று திருவுள்ளம் பற்றினார். அப்போதே தம்மை தான் காப்பாற்றிக் கொள்ளும் செயல்கள் அனைத்தையும் விட்டுவிட்டு திருக்கண்ணமங்கை பக்தராவி பெருமான் திருக்கோயில் கோபுர வாசல் புடையில் சாய்ந்தருளினார்.

**வைணவ ஆச்சாரியர்களின் வாழ்வும் வாக்கும்- 179**